정조 14년
庚戌二月二十一日辰時上御熙政堂藥房承候時原任大臣有司堂上曾經嶺伯人輪對官同爲入侍時藥房都提調蔡濟恭提調徐有隣副提調金載瓚左副承旨申耆記事官徐有聞假注書趙台榮記注官趙慶遠金鳳顯判府事李福源有司堂上鄭昌順李文源金思穆慶尙前監司金華鎭洪檍輪對官吏曹正郞趙鎭井中樞都事趙㞳軍器僉正羅潤祿養賢主簿南述毅內贍主簿金漢範醫官金光國李翊臣李敬培周命新以次進伏訖福源等曰數日之間日候晴和聖體若何上曰一樣矣福源等曰王大妃殿氣候何如上曰一樣矣福源等曰惠慶宮氣候何如上曰一樣矣有隣等請診候上曰爲問慈殿湯劑使之入侍何必診候乎仍下詢當劑於翊臣等翊臣等曰蔘末連爲進御恐好矣上曰王大妃殿進御人蔘正末一錢重十貼封入出榻敎上敎福源等曰昨見使臣狀本乎福源等曰臣等見之不覺感歎天下萬國之中惟獨於我東使臣每有特異之擧具所優待殆若隣邦非比屬國且勅書之順付亦出格外蓋今此頒赦事體尤自別彼中亦必以順付爲不可而乃有此拔例順付之擧苟無剛斷何以及此五十年治平之業於此可知至若親自書字手賜黃封爲我國祈祝者不啻懃懇云可謂史冊之所未嘗有者也上曰今年卽皇帝八旬而使行又有無前優禮進賀兼謝恩使不可不差送而大臣皆老病不得不有儀賓擬望之敎儀賓中可以往役者亦昌城尉一人也雖已點下一人之屢次赴燕事體苟艱何以則爲好耶濟恭曰一品中假銜入送恐爲無妨臣亦曾以假銜往來矣上曰卿之向時赴燕可謂別例如以一品權差則其將不出登筵諸重臣乎濟恭曰恐然矣上曰節目間事固當從厚爲之今番使行亦必先期入送好矣濟恭曰皇帝聖節在於八月十三日云若以五月離發則七月之內可以到達矣上曰然則以五月離發好矣濟恭曰卽見冬至使先來所齎來狀啓使臣宴賞之別致眷待姑無論手書一字以寓祈祝之意者實前史所未見之殊禮在我國感謝之忱其所稱謝不容少緩差待進賀別使之行奉表謝恩之意今槐院撰出咨文正書安寶後定禁軍騎撥下送于灣府使之傳于鳳城將以爲轉致北京之地何如上曰令文任預爲撰進待使行復命日卽爲傳送可也出擧條上敎福源曰使行還朝當在何間云耶福源曰來月念前可以復命云矣上曰上使病餘似難趲程殊可念也上曰咸陽還弊一至於此豈非驚心處乎貧民之所依賴者還穀而所謂還穀純是空殼不直一錢云則咸民之賴以爲種糧者從何以出乎稱以分還而只給糠粃及其捧還則責出精實村民則徒有往來之勞官吏則恣行偸弄之習爲弊愈滋視若尋常尙可曰有方伯乎有守宰乎咸民之能不散而之四者可謂熙皞之人矣地雖遐遠怳若咫尺憧憧一念達宵未已玆令卿等入侍矣道伯狀啓中以爲自丙午便成虛殼云故昨日有丙午以後道伯投竄之擧大抵十萬之穀皆作空殼而不賜處分則是豈懲後之道乎濟恭曰臣等伏覩傳敎下者欽仰感歎無以形喩況咸陽之民必當字字感泣實振古所無之聖恩也十萬之穀如無朝家特處則在下者安敢仰請蕩減乎處分曠絶使嶺外幾死之民得陽寒四蘇之樂甚盛德事也第伏念十萬石還穀其數甚多雖欲故作虛殼有非數年間所可謂之事則道啓中歸之丙午以後者誠疑案也臣則以爲自來積弊已於丙午以前然則前後道伯俱有其罪矣上曰丙午以前穀簿無見在者無以憑信云故只以勘簿之道伯有所處分矣濟恭曰元還中已分者勢將不入於簸揚中然則已分者待捧還時如例捧之只就在庫者簸之爲三萬恐宜矣上曰宜有一視之澤先從留庫簸之爲精實穀以一石減幾斗分數量減於已分之還使受還民人均霑特恩爲好且若全是糠粃則不必苟充三萬之數徒作有名無實之擧然遠外事有難遙度其間便宜付之御史使之參量善處好矣筵退後以此筵敎詳細言及於御史處可也濟恭曰以十萬爲三萬乃是十分之三也雖云空殼未必逐石皆然苟或有稍精稍實者則過於三萬未爲不可勿以定限爲拘之意分付御史恐好矣上曰果若有精實之穀則亦何必簸其精而揚其實强爲三萬之數耶濟恭曰分還固是虛殼捧還理必精實此所以奸吏偸弄之資也究其弊源蓋出於逋吏之寬貸今若申明法禁負逋之最多者用以一律則可無積逋空殼之患矣上曰曾聞邑吏買取還民所受之虛殼換出精穀云果有此等之弊乎昌順曰然矣文源曰虛殼價不過一錢則其反不如糠粃可以推知還民初不受之而或有棄去者則奸吏取以爲幻弄之資苟欲釐弊惟在道伯守令之得其人矣濟恭曰守令固有其罪而都是方伯之責也臣則以爲道伯比守令用加倍之律宜矣昌順曰營耗每以穀貴邑移錄而作錢取用故沿邑則穀簿漸減民不聊賴山邑則穀簿漸多吏緣爲奸至有咸陽郡十萬虛殼之弊此固道伯之罪矣檍曰今此處分實出於無前特恩他邑若欲援例希覬則誠是行不得之事也雖以嶺南言之居昌山淸安義等邑俱有些少還弊此在道伯邑倅方便措處之如何無敢上煩朝廷之意另加嚴飭然後可無妄生希覬之弊矣上曰咸陽還弊最於他處朝家旣聞之後烏可無拔例處分之道乎濟恭曰近日外邑還穀之或曰逋欠或曰麤劣者間多有之而豈有如咸陽事之萬萬驚心者乎原數近十萬石之中曰以可捧不可捧曰以吏奴逋曰以民逋曰以當分當留其所條列似若分等而以狀啓辭意諦看則都歸於有名無實者的然可知此不可但以邑弊言誠一變怪也道啓一上聖心驚惻至命御史諭之以簸之揚之以十萬石減之爲三萬石此前古所無之特恩異例也雖然見今仲春將盡民間已分之數必將居二萬石左右今此三萬石之敎若以已分當捧二萬之數包其中則簸揚作石雖只爲一萬石當不虧缺於三萬之數抑或不然已分之數姑爲置之以簸揚別爲三萬石則追後當捧合爲五萬石此則不可不指一分付於御史處且以國法論之道伯旣命竄配守令之王府勘罪亦必嚴峻則吏人之最虧欠最奸猾決難容貸者使繡衣大會民人梟首郡門然後奸吏可以懲畏後弊可以防塞旣有愚見不得不仰達矣上曰曾經道伯人各陳所見可也華鎭曰咸陽府還穀雖曰麤荒十萬石豈盡爲虛殼而今此簸揚精實減爲三萬包之特敎實是爲咸民蘇積痼杜後弊之至仁盛德則一郡民生孰不歡欣蹈舞感祝天恩而當初弊源專由於猾吏輩舞弄則今於蕩減蘇弊之後負逋石數之最多者依法用一律使之大加警動然後可以嚴國法而戢奸猾矣昌順曰臣之待罪嶺藩雖在丙午勘簿之前而不能釐革還弊之罪實與被罪前伯亦無異同則臣方惶恐俟勘何敢發言論奏而第伏覩夜下傳敎實不勝感泣流涕今以十萬虛殼減爲三萬包實穀則咸陽一郡之民必皆蹈舞爭先流來還弊可期蘇革而究其弊源實出於營穀作錢每在於沿邑價高之處添錄於山峽穀賤之邑故一年二年耗上生耗乃至於此今若欲爲革弊則穀簿移來移去使之狀請後擧行俾無擅自移錄貴賣賤積之弊宜矣至於逋吏則已故者雖不可論其中最多負逋之吏施以監守自盜之律斷不可已矣文源曰咸陽府還穀究其弊源果如重臣鄭昌順之所奏矣穀多民少吏緣爲奸以至於許多空穀之境監色之多負逋欠中身故者雖毋論生存者宜施當律以警一道矣上曰設有萬石逋吏而身故則置之千石逋吏而生存則用法似如何諸宰各陳所見可也華鎭曰逋吏之己身故者雖可勿論其中生存吏屬之最多石數者不可不用法矣昌順曰雖有過萬之逋旣在身故之後則法無所施自歸勿論當以見今身存虧欠最多者摘發論勘依律處斷而今玆無前施惠旣出廣蕩之典亦宜稍張法紀俾知畏戢之道以警遐俗以礪吏習實合於恩威竝行之政矣文源曰逋欠雖至萬石身故吏奴無以施法而御史下去後査實其負逋生存中石數之最多者施以當律恐合事宜矣檍曰臣待罪嶺藩雖未及勘簿不能釐正自有其罪則何敢妄有論奏而大抵本府還穀空殼之弊似非一朝一夕之故而專由於民習吏習之最惡至有十萬包空殼之說今若蕩減原數則實爲減民浹骨之恩不勝感歎之至而第臣則別有所憂慮者此路一開一道之民必將紛然而起如欲施一視之澤朝家亦何以支當乎且處分之後雖有目下實效以本府吏民之習行之幾年必有如前之弊此則不可不另飭邑宰嚴立科條矣至於逋吏則用一切之法然後可以懲礪京外吏胥而亦可爲生道殺人之道矣濟恭曰聖敎雖以三萬石爲限御吏下去後與本官眼同簸揚可以作石者幸而過三萬之數則不當以定限有所拘礙至於已分者果若以狀啓中所云不可食者及於民間而以其已分之故不入於減數之中開倉之後獨以本數充捧則豈無向隅之歎乎本官必親自分給其穀品虛實自可知之此則御史用便宜從事例可以減除則量宜減除已分當捧之入於三萬石數與否亦令御史從便擧行至於奸吏用法死者雖不可追論如有生者之決難容貸者不可不施之以大懲創之擧此亦付之御史以爲處置得宜之地何如上曰穀摠事依爲之要之與已分通計三萬數實合信令之意如是略綽之後設或精穀過於此數亦豈消融令御史依此知悉料量而逋吏用法事大更張則宜有大懲創査出用法如湖南湖西之已例然後恩法可以兩行昨日傳敎書下時果書此一款而更思之在昔兩湖則因吏奸以致穀摠之虧欠不誅則無以矯其弊至於本郡幾十年流來積弊轉至孔劇吏亦豈不售奸而溯以論之積而又積之道伯乘機染指之守令其爲罪比之拒納之土豪作奸之吏屬可居伯仲之間故初欲竝及逋吏而未免刪去矣今聞卿言亦有意見而本邑事情有難遙度御史下去後査考穀簿旁探弊源弊果起於吏奸而流來積逋之指徵無路數過千萬如兩湖已例則首惡則用法其外以次分等勘律否則往復廟堂或具由狀聞竝依筵敎擧行大抵丙午以前穀簿之無見在是豈奸吏所爲必因猾倅所犯御史之行前後守宰染指與否亦令拔例按査狀聞可也出擧條濟恭曰今番咸陽還穀釐正之擧實出於我聖上時推異恩以濟塗炭之意而近來人心不古希覬成習若因此事便謂邑邑皆可拔例以虛殼意減等說或訴廟堂或籲輦路者難保其必無則國綱之漸弛民習之無嚴當如何哉以先之戒嚴飭外邑俾絶蠢民之自來犯罪嶺南各邑中設有還穀之麤雜與虧欠之處道臣各別照檢守令極意方便使之限今年臺爲釐正然後待畢捧自廟堂抽栍摘奸如有現捉該守令之如法嚴繩姑無論道臣亦難免重勘以此出擧條預爲申飭俾無抵罪之患何如上曰今番咸陽處分特出無於前拔例之擧何可援用卿言亦合杜弊之意依爲之至於近日筵中以還多數邑已有發端處亦有年前道伯狀啓此數邑嚴飭該道方便裒益依前下傳敎擧行而發賣之從時價減定一款申明嚴飭可也出擧條檍曰適因言端敢此仰達大抵還穀之弊在皆然而嶺南爲諸道之最幾乎無邑無弊至若鎭浦亦皆同然臣之待罪藩任時曾欲矯弊而未果臣意則各鎭浦還穀移付地方邑使之分排上下勿委於鎭將之手則庶可爲一分矯弊之道矣濟恭曰臣意則鎭將固有不善之失而今若付之邑倅則邑倅之能善於鎭將亦未可必大抵均役以後貪官汚吏輩無措手處擧皆以倉穀幻弄而鎭將則地卑故獨得貪名其實則守宰亦然然則徒有轉輸紛紜之弊其於釐弊恐反爲弊矣命書傳敎曰咸陽穀簿釐正事以差遣御史已有下敎可合人抄啓又命書傳敎曰前校理李太亨慶尙道咸陽郡宣諭兼査正御史差下使之當日辭朝上曰李太亨催促入侍可也賤臣承命出回奏曰李太亨在外云矣上敎濟恭曰李太亨旣在外其代誰爲可合乎濟恭曰朴奎淳崔顯重俱爲可合矣命書傳敎曰御史李太亨在外云勿施以前校理崔顯重差下使之入侍仍令辭朝命濟恭等先退上曰全羅水使入侍出榻敎賤臣承命出與全羅水使卞至健偕入進伏至健進前奏職姓名上曰下去善爲也命耆讀宣諭訖命至健先退上曰輪對官進前奏職名鎭井等以次進奏職姓名及職掌訖上曰如有所懷陳達可也鎭井等曰無所達矣命鎭井等先退上曰御史入侍賤臣承命出與御史崔顯重偕入進伏上曰爲査正咸陽還弊至送御史俄筵有所下敎者且有擧條批旨退出閤外詳聞大臣之言更登前席承聽筵敎可也命先退上曰玉堂前望單子入之待下批牌招察任出榻敎上曰監試官朴奎淳代獻納李遇濟進去出榻敎上曰武二所參試官柳匡國代以入直兵曹郞廳進去出榻敎命退承史以次退出